‘Guptas-skandaal nie amptelik op agenda’Gwede Mantashe. Argieffoto: Werner Beukes/SAPA Die Guptas-skandaal is nie amptelik op die agenda van die ANC se nasionale uitvoerende komitee se vergadering wat Vrydag in Pretoria begin het nie. “Die kwessie sal bespreek word indien dit tydens die debat geopper word,” het Gwede Mantashe, sekretaris-generaal van die ANC, aan joernaliste gesê. “Vir die gesprekvoering van die NUK is dié item nie uitgesonder op die agenda nie.” Mantashe het gesê gevoelens oor die kwessie is nie van belang in dié stadium nie. “Ek is die sekretaris-generaal van die ANC. My opinie en gevoelens tel nie. Wat uit die struktuurvergadering gaan kom, gaan seëvier.” Volgens Mantashe het die bewerings van senior politici rakende die invloed van die Gupta-familie op besluite wat deur pres. Jacob Zuma geneem word, nie die NUK-afgevaardigdes onder druk geplaas nie. Mantashe het gesê die driedag-konferensie sal fokus op die Suid-Afrikaanse ekonomie se agteruitgang en die komende munisipale verkiesing.